હલ્દીઘાટીની શરૂની લડાઈ પછી પોરસાયેલા માનસિંહે પ્રતાપનો પીછો શરૂ કર્યો. તે એટલે સુધી કે મહારાણા પ્રતાપની શોધમાં ગાંડાની જેમ ભમતો હતો. પ્રતાપે યુદ્ધમેદાનમાંથી બહાર આવી પહેલું કામ પોતાના સેનાપતિઓ અને સૈનિકોના ઈલાજ કરાવવાનું કર્યું. સાથે જ મેવાડી સૈન્યનું સંગઠન અને શક્તિ વધારતા રહ્યા. આ દરમિયાન હલ્દીઘાટીના યુદ્ધમાં જેઓના ત્યાગ અને ઉચ્ચતમ સમર્પણની હળાહળ અવગણના થઇ છે તેવા સ્થાનિક અરવલ્લીના ભીલો મહારાણાની મદદે આવ્યા હતા.